O femeie de 57 de ani din Sfântu Gheorghe a fost înșelată într-o stație de autobuz de o altă femeie care i-a propus să îi ghicească viitorul. În loc de o viziune asupra viitorului victima a rămas fără bijuterii. Polițiștii spun că după ce victima a acceptat propunerea, cele două s-au deplasat într-un loc mai retras unde, sub pretextul că îi va ghici viitorul, escroaca a acoperit ochii victimei şi i-a scos bijuteriile pe care aceasta le purta (cerceii, lănţişorul şi verigheta din aur) pe care le-ar fi pus într-o bucată de material textil pe care a lăsat-o victimei cu îndrumarea de a nu o desface înainte de a ajunge acasă, părăsind apoi zona în grabă. După ce „ghicitoarea” a plecat, victima a desfăcut materialul textil şi a constatat că în acesta se aflau monede de 10 bani în locul bijuteriilor din aur. Polițiștii o caută acum pe ghicitoare pentru a fi trasă la răspundere.

Pentru a nu deveni victime ale unor astfel de infracţiuni, poliţiştii covăsneni vă recomandă:

• Manifestaţi prudenţă atunci când vi se face o astfel de propunere şi nu daţi curs unor astfel de oferte venite din partea persoanelor necunoscute;

• Nu vă afişaţi în public purtând bijuterii care pot atrage atenţia escrocilor; aceştia abia aşteaptă să primească o astfel de „invitaţie” pentru a putea acţiona;

• Încercaţi să reţineţi semnalmentele persoanei care vă face o astfel de propunere (înălţime, trăsături fizice, fizionomie, semene distinctive – cicatrici, tatuaje, aluniţe); sunt informaţii care pot fi de ajutor în anchetă şi pot conduce la identificarea autorului faptei;

• Dacă sunteţi victima sau aveţi cunoştinţă despre săvârşirea unei astfel de fapte, nu ezitaţi să apelaţi numărul unic de urgenţă 112.